หลายวันก่อนฟูมีโอกาสไปเดินหาของกินที่เซนทรัลอีสต์วิลอีกครั้ง เลยอยากมาแนะนำร้าน  White Shuffle (ไวท์ ชัฟเฟิล) ในโซน Bar&Bristro ร้านสวยสะอาดตาอาหารก็อร่อย แถมยังมีออเดิร์ฟเรียกน้ำย่อย อย่างครัวซองอบใหม่หอมๆ สีเหลืองทองกรอบนอกนุ่มในเสิร์ฟพร้อมเนยจืด และแยมราสเบอร์รี่มาให้ลิ้มลองกันพลางๆจะหว่างตัดสินใจเลือกรายการอาหาร

สำหรับเมนูจานแรกฟูสั่งเป็น Cobb Salad ราคา 225 บาท สลัดผักสดสำหรับคนรักสุขภาพ มีทั้งผักใบเขียว ม่วง แดงครบ เสิร์ฟพร้อมอกไก่ย่าง เบคอนกรอบ และไข่ต้มยางมะตูม โรยพริกไทยบดหยาบอีกนิดเพิ่มรสชาติความอร่อยสุดๆ

- ผักกาดคอส (Baby Cos) หรือที่คนไทยเรียกกันว่าผักกาดหวานต้นอ่อน ถ้าใช้เป็นต้นอ่อนจะหวานอร่อยมาก แต่ถ้าใช้เป็นต้นแก่ที่โตเต็มที่ (Romain Letture) รสชาติจะไม่หวานตามชื่อสักนิด แถมแอบขมเบาๆแต่เรื่องสรรพคุณดีนี่มาเต็มนะช่วยบำรุงเส้นเลือดฝอยให้แข็งแรง อุดมไปด้วยวิตตามินเอ ซี เบต้าเครโอทีน  

- Radicchio หน้าตาคล้ายกะหล่ำปลีสีม่วงแดง ผักสดเนื้อกรุบกรอบชนิดนี้นิยมทานคู่กับอาหารประเภทอบ และย่าง ลองตักทานพร้อมอกไก่ย่างในจานนะ ต่อให้เป็นคนเกลียดผักก็จะรักผักชนิดนี้ไปเลยล่ะ

- Wild Rocket ผัดใบเรียว รอยหยักแหลมคน รสชาติเผ็ดฉุน เป็นตัวช่วยตัดความเลี่ยน และเพิ่มความอยากอาหารได้ดีทีเดียว

มาต่อกันที่จานที่สอง จานนี้เป็นจานหลักที่รอคอยเลย Pork Chop ราคา 450 บาท เนื้อพอร์คชอปหมักกับน้ำผึ้งและผงปาปิก้าก่อนนำไปย่างเสิร์ฟร้อนๆพร้อมซอสมัสตาส มีเครื่องเคียงอย่างแมชโปเตโต้ (มันฝรั่งบดกับเนยจืดและนมสด) เนื้อเนียนไม่เหลวดีหอมเนยนิดๆ และผักย่างหลากชนิดอย่างเบบี้แครอท บลัซเซลสเปราส์ ถั่วลันเตา และซูกินี เราชอบความชอบและหนุบหนับของเนื้อหมูมาก มันไม่เละหรือเหนียวเกินไป

- ซูกินี (Zucchini) ผักตระกูลแตงที่มีหน้าตาคล้ายแตงกวาบ้านเราแต่เปลือกจะสีเข้มกว่า และเนื้อจะหยุ่นเมื่อนำไปย่าง หรือนำไปผัดรสชาติจะใกล้เคียงกับบวบเลย นอกจากรสชาติดี คุณค่าทางโภชนาการยังเลิศด้วยเพราะมีใยอาหารสูง ช่วยลดความดันโลหิต 

จานที่สามเมนูประเภทเส้นค่ะ Angel Hair Olio Mushrooms&Bacon เป็นเส้นแองเจิลแฮร์ผัดน้ำมันมะกอกกับเบคอนและเห็ดรวมย่างตั้งแต่เห็ดหอม เห็ดนางฟ้า จานนี้ถ้าใครชอบเส้นแบบนุ่มมาก แนะนำให้แจ้งกับทางร้านนะคะ เพราะตัวเส้นของจานนี้จะมาแบบ Al Dente ค่ะ เป็นระดับความสุกของเส้นพาสต้าที่พอเหมาะพอเจาะที่สุดค่ะ รสสัมผัสของเส้นจะเหนียวนุ่ม ไม่แข็งและไม่นิ่มเละจนเกินไป (ฟูเรียกว่าระดับเด้งสู้ฟันค่ะ ฮ่าๆ)

Strawberry Peach Thyme Iced Tea 120 บาท ใครชื่นชอบรสชาติหวานของสตอเบอร์รี่ แก้วนี้จะกลายเป็นแก้วโปรดของเพื่อนๆไปเลย

ปิดท้ายกันด้วยเมนูของหวานกับ Butter Milk Pancake...แพนเค้กเนื้อนุ่มหอมเนย เสิร์ฟพร้อมผลไม้สดหลากหลายอย่าง แต่ที่สะดุดตาสุดเห็นจะเป็นเสาวรสที่ผ่าครึ่งมาให้เลยค่ะ บางคำราดน้ำเชื่อมเมเปิล บางคำราดเนื้อเสาวรส นอกจากช่วยเพิ่มความเอร็ดอร่อยแล้ว ยังเพิ่มความสนุกสนานในการทานด้วย

ฟูแอบถามพนักงานร้านมาค่ะว่ามีโปรโมชั่นอะไรบ้างไหมช่วงนี้ เลยได้รู้มาว่า...ทุกวันพฤหัส ทางร้านมีโปรโมชั่นลด 20% จนถึงสิ้นเดือนกุมภาพันธ์ 2559 นะจ้ะ ยังไงก็ลองมาลิ้มชิมรสกันดู ใครที่ไม่อยากจะทานอาหารหนักๆ ก็มาลองทานเครื่องดื่มคุณภาพคับแก้วกับแพนเค้กชิลล์ดูค่ะ สำหรับคนรักสุขภาพร้านนี้เป็นอีกตัวเลือกหนึ่งที่ยอดเยี่ยมเลยค่ะ
